NORMATIVA DE LA UNIVERSITAT D'ALACANT SOBRE ENSENYAMENTS PROPISDE POSTGRAU I ESPECIALITZACIÓ. - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1826)
  + [Valencià](/va/acuerdo/1826)






Selector de idioma

Leer

* [Español](/es/acuerdo/1826)
* [Valencià](/va/acuerdo/1826)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA DE LA UNIVERSITAT D'ALACANT SOBRE ENSENYAMENTS PROPISDE POSTGRAU I ESPECIALITZACIÓ.[Butlletí Oficial Universitat d'Alacant](/ca/Publicacion)
======================================================================================================================================================

Secretaria General

Butlletí Oficial Universitat d'Alacant





NORMATIVA DE LA UNIVERSITAT D'ALACANT SOBRE ENSENYAMENTS PROPISDE POSTGRAU I ESPECIALITZACIÓ.

Data d'aprovació
:   29/07/2011

Data de publicació
:   01/08/2011

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=1826.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1826)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1826)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA DE LA UNIVERSITAT D'ALACANT  SOBRE ENSENYAMENTS PROPISDE POSTGRAU I ESPECIALITZACIÓ.&url=https://www.boua.ua.es/va/acuerdo/1826)

**Títol:** NORMATIVA DE LA UNIVERSITAT D'ALACANT SOBRE ENSENYAMENTS PROPISDE POSTGRAU I ESPECIALITZACIÓ.

**Secció:** DISPOSICIONS GENERALS

**Òrgan:** Consell de Govern

**Data d'aprovació:** divendres, 29 de juliol de 2011

NORMATIVADE LA UNIVERSITAT D'ALACANT SOBRE ENSENYAMENTS PROPIS DE POSTGRAU I ESPECIALITZACIÓ.

1.- PREÀMBUL

Aquesta Normativa d'Ensenyaments Propis de la Universitat d'Alacant pretén adaptar-se als canvis normatius, tecnològics i socials que demana la societat, substituint a aquest efecte la normativa anterior de títols propis que, a hores d’ara, no permet atendre els reptes i transformacions que experimenta la formació contínua i especialitzada a la universitat espanyola. Aquests canvis estan orientats bàsicament a dos objectius fonamentals: atendre la demanda que consagra l'Espai Europeu d'Educació Superior amb la denominació aprenentatge al llarg de la vida (life long learning) i disposar d'una eina flexible que permeta diversificar l'oferta docent de la Universitat d'Alacant.

Tots dos aspectes es poden resumir, d'una banda, en la necessitat d'atendre les demandes de la societat respecte de les seues necessitats formatives, i d’una altra, a facilitar una formació continuada en el temps per a aconseguir nivells d'especialització universitària o d'actualització de coneixements.

Aquesta flexibilitat, especialització, actualització i atenció immediata a la demanda social coberta pels estudis propis de la Universitat d'Alacant s’ha de considerar complementària dels estudis oficials que en cap cas s’han de veure perjudicats o entrebancats pels estudis que regula aquesta normativa.

En conseqüència, aquesta normativa desenvolupa la disposició addicional onzena del Reial decret 1393/2007, que estableix que «les universitats, en ús de la seua autonomia, podran impartir altres ensenyaments que permeten obtenir altres títols diferents dels indicats en l'article 3.1 [grau, màster universitari i doctor]», l'article 123 de l'Estatut de la Universitat d'Alacant relatiu a títols propis de postgrau i especialització, i pretén recollir les recomanacions del Consell de la Unió Europea en relació amb l'espai europeu de formació permanent (Resolució del Consell de 27 de juny de 2002 sobre l'educació permanent, DOCE 2002/C163/01).

1     DELS ENSENYAMENTS

1.1.    Definició

Aquesta normativa regula els ensenyaments propis de postgrau i especialització que s'acrediten mitjançant un títol propi de la Universitat d'Alacant. Aquests ensenyaments respondran, en tot cas, a criteris d'interès científic, cultural, artístic o professional i no podran coincidir ni induir a confusió amb els ensenyaments que permeten obtenir els títols universitaris oficials de la Universitat d'Alacant. Tampoc podran disminuir ni menyscabar, de cap manera, els mitjans humans i materials que la Universitat dedica als estudis oficials, i es tindrà present que els estudis propis s’hauran d'autofinançar íntegrament.

1.2.           Estructura

1.2.1. Titulació

La Universitat d'Alacant estableix aquests nivells de titulació:

-         Màster en «…» per la Universitat d'Alacant.

-         Especialista en «…» per la Universitat d'Alacant.

-         Expert en «…» per la Universitat d'Alacant.

Així mateix, es podrà expedir un certificat d'estudis quan s’haja superat el nombre de crèdits constituïts per un mòdul dins d'un títol propi, tal com es defineix en l'art. 1.2.4.

1.2.2. Programa d'Estudis Propis (PEP)

El Programa d'Estudis Propis permet l'organització modular dels estudis per a l'obtenció progressiva de diversos títols o per a la combinació de mòduls vàlids per a l'obtenció de títols diferents inclosos en el mateix PEP.

Tot PEP haurà de conduir, com a mínim, a l'obtenció de dos títols de màster, especialista o expert.

1.2.3. Crèdits

S'estableix com a unitat de mesura en els plans d'estudi el crèdit ECTS d'acord amb la legislació vigent

Cada crèdit ECTS computa 25 hores de càrrega de treball de l'alumne. La dedicació del professorat haurà d'estar entre un mínim del 20 % i un màxim del 40 % d'hores presencials. En el cas de pràctiques externes i treball final de títol, la presencialitat del professor no excedirà el 10 %.

La distribució de crèdits per a obtenir un títol propi de la Universitat d'Alacant s’haurà d'ajustar a aquests criteris:

-         Màster de postgrau i d'especialització professional: entre 60 i 120 crèdits.

-         Especialista de postgrau i d'especialització professional: 30 crèdits.

-         Expert d'estudis de postgrau i d'especialització professional: 20 crèdits.

En el cas de títols que formen part del mateix PEP en el mateix nivell (títols d'expert entre si, títols d'especialista entre si o títols de màster entre si) no podran compartir més del 60 % dels crèdits per a poder ser considerats títols diferents. En qualsevol cas, un títol de màster no podrà contenir íntegrament un altre títol de màster.

1.2.4. Pla d'estudis: mòduls i assignatures

Un pla d'estudis és el conjunt d'assignatures de temàtica relacionada la superació de les quals donarà lloc a l'obtenció d'un títol propi de postgrau i d'especialització professional.

Assignatura és la unitat mínima en què s'estructura el pla d'estudis. Cada assignatura ha de tenir assignat un determinat nombre de crèdits, d'acord amb la dedicació total d'hores d'aprenentatge de l'alumne. Les assignatures del pla d'estudis comprendran els tipus següents: obligatòries, optatives, de pràctiques externes i treball final de títol. Podran ser organitzades en mòduls i matèries.

El nombre mínim de crèdits que ha de contenir una assignatura és d'1 ECTS.

Un mòdul és el conjunt d'assignatures de temàtica relacionada que pot donar lloc a l'obtenció d'un certificat d'estudis o formar part de diversos plans d'estudis diferents dins del mateix programa d'estudis propis.

Cada mòdul ha d'estar constituït com a mínim per 10 crèdits ECTS.

1.3.           Ensenyaments amb altres universitats o entitats

La Universitat d'Alacant podrà organitzar programes o títols d'estudis propis per iniciativa pròpia o en col·laboració amb altres universitats o entitats en les condicions que s'establisquen per mitjà de conveni. El títol expedit en aquest cas estarà reconegut per les universitats participants en els termes que establisca el conveni.

1.4.       Propostes de títols i programes d'estudis propis

La proposta i organització acadèmica dels títols i PEP correspondrà a les facultats o escoles, departaments, instituts universitaris d'investigació, o centres propis creats a aquest efecte, amb la possibilitat d’establir qualsevol tipus de col·laboració entre si. En aquest cas s’haurà de designar un únic coordinador dels estudis. En l'organització podran col·laborar les universitats, institucions i empreses amb les quals s'establisca el conveni corresponent.

1.4.1.  Procediment d'aprovació

Una vegada a l’any es farà una convocatòria per a la presentació de projectes d’ensenyaments propis, si bé, amb caràcter excepcional i si hi ha raons que ho justifiquen, es podran tramitar projectes presentats amb posterioritat a aquesta convocatòria.

En qualsevol cas, els projectes seran remesos al vicerectorat amb competències en matèria d’estudis propis, que després d’analitzar-los i amb el previ informe favorable del Consell de Direcció, els elevarà a la Comissió d’Estudis de Postgrau (CEP) amb un període previ d’exposició pública no inferior a 15 dies, amb termini d’al·legacions.

La CEP encomanarà als òrgans proponents la presentació de les propostes dels projectes que hagen rebut informe favorable, segons les dates i el procediment aprovat per la mateixa CEP, que necessàriament inclourà un període d’exposició pública no inferior a 15 dies amb termini d’al·legacions.

Les propostes rebran informe de la CEP i, després de ser avaluades pel Consell de Direcció, seran elevades a l’aprovació pel Consell de Govern i el Consell Social, en les seues respectives competències.

Després de ser aprovats, els plans d’estudis seran publicats en el Butlletí Oficial de la Universitat d’Alacant (BOUA).

Una vegada publicat en el BOUA i implantat, un títol s’entendrà renovat anualment per manifestació expressa dels seus proponents, dirigida al vicerectorat amb competències en matèria d’estudis propis dins dels terminis de cada convocatòria anual, llevat que concórreguen circumstàncies que conduïsquen a extingir-lo o a suprimir-lo, o patisca modificacions que requerisquen la presentació d’una nova proposta en els termes establits en els apartats següents.

1.4.2. Modificació de programes i títols propis

Es podran presentar modificacions degudament justificades davant de la CEP i hauran de ser aprovades pel Consell de Govern, i, si escau, pel Consell Social.

S'entén per modificació tot canvi que no afecte l'estructura. A aquests efectes, es consideren canvis estructurals els següents:

-         El canvi de denominació d'un títol propi, del PEP o dels títols que el componen.

-         El canvi, com a mínim, en el 25 % dels crèdits totals necessaris per a obtenir un títol.

La concurrència d'alguna de les circumstàncies esmentades implicarà l'obligació de presentar una nova proposta de títol propi o de PEP.

La proposta de modificació d'un programa o d'un títol correspon als òrgans que van aprovar la proposta inicial i s’haurà de presentar en el model normalitzat que s'establisca a aquest efecte.

Tota modificació es publicarà en el BOUA després de la seua aprovació, i es consignarà en què consisteix i el percentatge de modificació.

1.4.3.  Extinció i supressió de títols

L'extinció d'un títol es produirà com a conseqüència de la resolució favorable d'un expedient de supressió.

Entre altres, són causes que fonamenten l'inici d'un expedient de supressió d'un títol d'estudis:

a) L'incompliment dels requisits exigits en aquesta normativa durant un període de dos anys consecutius.

b) L’informe negatiu de l’avaluació de qualitat a què fa referència l’article 5 durant un període de dos anys consecutius, llevat que l’òrgan proponent sol·licite a la CEP la pròrroga d’un any per a resoldre les deficiències detectades.

c) La no-viabilitat econòmica del títol.

d) L'incompliment de la proposta presentada i aprovada per la Universitat.

L'expedient de supressió serà tramitat per mitjà del vicerectorat amb competències en matèria d'estudis propis:

a) Per acord adoptat per l'òrgan de govern responsable del títol.

b) A proposta de la Comissió d'Estudis de Postgrau.

c) Per iniciativa del rector, amb l’ informe previ del Consell de Direcció.

Una vegada iniciat l'expedient de supressió, la Comissió d'Estudis de Postgrau emetrà l’informe corresponent, que serà traslladat al Consell de Direcció. Les propostes de supressió que siguen avaluades favorablement per aquest òrgan s'elevaran al Consell de Govern de la Universitat, que n’aprovarà, si escau, la supressió. Així mateix, remetrà tota la documentació al Consell Social per a comunicar-li la supressió.

En el cas dels títols organitzats conjuntament per diverses universitats, la proposta de supressió podrà fer-se per mitjà de la denúncia del conveni per alguna de les parts signants en els termes convinguts.

L'extinció d'un títol que forme part d'un PEP requerirà la presentació d'una nova proposta de PEP.

1.5.       ACCÉS I ADMISSIÓ

1.5.1. Accés

Per a poder accedir als ensenyaments d'un títol s'haurà d'estar en possessió d'un títol oficial d'educació superior.

Addicionalment, als títols d'expert es podrà accedir en cas de reunir els requisits d'accés a estudis universitaris oficials en l'Espai Europeu d’Educació Superior (EEES). Així mateix, els estudiants que hagen obtingut un títol d'expert de la Universitat d'Alacant per aquesta via d'accés podran accedir als cursos d'especialista; qui haja obtingut un curs d'especialista de la Universitat d'Alacant per aquesta via d'accés tindrà accés a un títol de màster. En tots dos casos els títols implicats hauran d'estar intregrats en el mateix PEP.

També podran accedir a un títol propi els alumnes que es troben cursant un títol oficial d’educació superior i els resten menys de 18 crèdits per a obtenir-lo.

1.5.2.  Admissió

El procés d'admissió correspon als directors d'estudis o del programa en les condicions que s'establisquen per a cada convocatòria en la proposta aprovada per la Universitat d’Alacant i d'acord amb el procediment general aprovat per la CEP.

1.5.3. Matriculació

Les modalitats de matrícula que s'aplicaran als estudis propis seran les establides amb caràcter general per la Universitat d'Alacant.

Addicionalment, per a aquests estudis es considera la possibilitat d'establir una matrícula corporativa que possibilite a una empresa o entitat poder abonar les taxes d'un estudiant o de més d’un, que passaran a adquirir amb caràcter individual els drets a l'obtenció del títol.

En els casos de matrícula corporativa s’emetran a petició de l’empresa factures a nom seu que li permeten complir les seues obligacions fiscals i registrals. En els casos en què les empreses hagen sol·licitat subvencions per a la formació dels seus empleats o qualsevol altre tipus d’ajuda pública es facilitarà l’optimització dels tràmits per part de la Universitat i s’atorgarà flexibilitat en les dates d’emissió de les factures sol·licitades al marge del calendari de rebuts de matrícula establit en la proposta del curs.

1.5.4.  Reconeixement de crèdits

Es podrà sol·licitar el reconeixement de crèdits d'assignatures cursades en altres plans d'estudis. Aquest requerirà el corresponent informe preceptiu de la direcció de l'estudi i l’aprovació posterior per la Comissió d'Estudis de Postgrau. En cas de ser aprovada, la taxa pels crèdits reconeguts serà del 75 %.

En les propostes d'estudis que comporten l'extinció d'un títol anterior i la seua substitució per un de nou, s'hauran d’incloure els mecanismes de reconeixement de crèdits dels alumnes que havien cursat el pla d'estudis extingit.

2.  DE L'ALUMNAT

Anualment el Centre d’Estudis de Doctorat i Postgrau (CEDIP) o el centre que la Universitat establisca per a aquesta finalitat fixarà els terminis per a l'obertura i tancament d'actes.

Els plans d'estudis tindran una matrícula per curs acadèmic. Els plans que s'extingisquen donaran dret als alumnes matriculats a poder-se matricular en els dos cursos acadèmics següents per a la superació dels crèdits necessaris per a obtenir el títol, encara que únicament tindran dret a l'avaluació i no a rebre docència. El director acadèmic de cada estudi extint haurà de comunicar en els dos cursos següents a quin termini d'obertura i tancament d'actes s'acull per avaluar aquests alumnes.

En el programa de cada assignatura s'establirà el mètode d'avaluació utilitzat, com també el termini de publicació dels resultats, que haurà de ser comunicat al CEDIP, o al centre que establisca amb aquesta finalitat la Universitat d'Alacant, i tot seguit s'establirà un termini de quinze dies per a atendre les reclamacions. Una vegada transcorregut aquest termini, l'alumne podrà elevar una reclamació raonada a la Subcomissió de Reclamacions, nomenada a aquest efecte per la Comissió d'Estudis de Postgrau, que, després d’escoltar les parts i analitzar la situació plantejada, determinarà en conseqüència.

3.  DEL PERSONAL PER Al DESENVOLUPAMENT DELS ENSENYAMENTS 3.1 . Direcció acadèmica

Cada pla d'estudis conduent a un títol de màster, especialista o expert comptarà amb un director d'estudis. Un mateix director no podrà ser-ho de més d'un títol excepte si aquests s'inclouen en el mateix PEP; en aquest cas no podrà ser director de més de dos títols propis.

Dins d'un mateix programa d'estudis propis, un dels directors d'estudis ho serà al seu torn del programa.

3.1.1. Característiques

El director d'estudis, proposat per l'òrgan proponent i removible pel mateix òrgan, haurà de ser personal docent i investigador de la Universitat d'Alacant amb el grau de doctor, vinculació permanent i dedicació a temps complet, i reunir la resta dels requisits que estableix aquesta normativa per al professorat.

Podrà haver-hi codireccions en els casos en què els convenis establits amb altres universitats i institucions ho consideren així. En aquest cas, el codirector pertanyent a la universitat o institució amb què se subscriu el conveni no caldrà que reunisca les característiques establides més amunt.

En el cas d'un títol propi conjunt amb altres universitats, els seus responsables de direcció seran els indicats en el conveni de col·laboració subscrit.

El director podrà nomenar un coordinador d'estudis o més d’un que actuaran com a suport a les seues tasques de direcció, supervisió i control.

3.1.2. Funcions

Són funcions específiques del director d'estudis  totes les relacionades amb la gestió acadèmica, econòmica i de personal necessàries per al bon funcionament dels ensenyaments que permeten obtenir el títol propi. Així mateix, les altres funcions derivades de la representació davant d’òrgans o serveis administratius de la Universitat d'Alacant i altres institucions públiques o privades en relació amb l'observança d’aquesta normativa i, si escau, de les clàusules contingudes en els convenis o acords subscrits per la Universitat d'Alacant per al desenvolupament dels estudis.

Totes aquestes funcions les exercirà per delegació de l'òrgan proponent.

3.1.3. Reconeixement de la dedicació

Les tasques de gestió del director d'estudis i dels coordinadors d'estudis, quan pertanyen a les plantilles de la Universitat d'Alacant, tindran assignat un valor equivalent en hores. Aquest valor global -la suma de la dedicació del director i els coordinadors- no podrà superar el 20 % de les hores presencials totals del pla d'estudis. En tot cas, la dedicació individual no podrà ser superior al 10% de les hores presencials totals del pla d’estudis. Aquesta assignació s’haurà d'explicitar en la proposta de l’estudi corresponent.

  3.2.           Professorat

3.2.1.  Tipus de professorat

S'estableixen les categories següents:

* Professor responsable d'assignatura: és el responsable de l'assignatura, de la seua planificació, del seguiment dels alumnes, així com de l'avaluació i signatura d'actes. En tots els casos haurà de ser professor de la Universitat d’Alacant o, si escau, un professor no pertanyent a la Universitat d’Alacant que impartisca més del 50 % de l'assignatura.
* Professor convidat: tot professor que participe en la docència de l'assignatura.

3.2.2.  Pla docent

Amb un mes d'antelació com a mínim a l'inici de les classes s’haurà de presentar en el CEDIP o el centre que Universitat d'Alacant establisca amb aquesta finalitat, el pla docent de l'estudi, amb indicació del professorat responsable de les assignatures, tant de la Universitat d'Alacant com extern. Així mateix, de cada assignatura s’haurà d'indicar el nombre d'hores presencials impartides per cadascun dels professors participants. La participació de cada professor de la Universitat d'Alacant en títols propis no podrà ser superior a 90 hores. S’hi hauran d'indicar igualment les hores de dedicació dels membres de l'equip directiu del títol. Abans del començament de les classes, el pla docent de cada curs ha de ser recollit en el format corresponent de l'aplicació de gestió acadèmica, de manera similar al dels títols oficials. En tot cas, el professorat de la Universitat d'Alacant haurà d'haver obtingut l’informe favorable de l'avaluació docent en els estudis oficials en els quals participe, certificada per la unitat responsable.

3.2.3.  Avaluació del professorat

Quan finalitzen els estudis, els professors dels estudis propis de la Universitat d'Alacant s’hauran de sotmetre a una avaluació en les condicions que s'establisquen reglamentàriament. L'avaluació positiva serà condició indispensable per poder participar en edicions futures.

3.3.       Gestió i administració

La gestió general dels títols propis serà a càrrec del centre que establisca la Universitat d'Alacant. Inicialment serà el Centre d'Estudis de Doctorat i Postgrau. La seua funció serà vetlar per l'aplicació d’aquesta normativa, com també la custòdia dels expedients de l'alumnat i l'expedició dels títols.

Les tasques d'administració i serveis que no corresponga efectuar al centre esmentat podran ser exercides per:

* Personal de la plantilla de la Universitat d'Alacant. Les condicions de participació d'aquest personal seran establides per la Universitat, amb la prèvia negociació en la Mesa Negociadora.
* Personal específicament contractat per a dur a terme aquestes tasques, segons els procediments legals ordinaris i d’aplicació general al personal d'administració i serveis de la Universitat.
* L'Escola de Negocis de la Fundació General de la Universitat d'Alacant

En tots els casos, els costos derivats d'aquestes tasques, tant materials com despeses de personal, seran a càrrec dels ingressos del mateix estudi.

4.  DE LA GESTIÓ ECONÒMICA 4.1.    Finançament

Els estudis indicats en aquesta normativa seran sempre autofinançats. En cap cas es podran utilitzar fons del pressupost ordinari de la Universitat per a subvencionar totalment o en part aquests estudis, excepte les despeses derivades de la posada en funcionament, que seran a càrrec de la facultat, escola universitària departament, institut universitari o centre propi proponent, que es veurà compensat posteriorment amb càrrec als ingressos de l’estudi.

No obstant això, la Universitat d'Alacant podrà concedir a un títol propi el reconeixement d'activitat de cooperació per al desenvolupament, sempre que pel seu objecte i els seus destinataris forme part de la política que la Universitat d’Alacant desenvolupa en aquest camp i el reconega així formalment. En aquest cas, la Universitat d’Alacant, per mitjà de les seues convocatòries, podrà cofinançar el títol i avalar la sol·licitud de finançament extern davant d’altres organismes públics i privats.

4.1.1.  Taxa

A l'efecte del finançament s'establirà una taxa que garantisca la cobertura de les despeses necessàries per al desenvolupament del títol.

L'import de la taxa estarà expressat en euros/crèdit. La taxa mínima serà el triple de la part superior de la forqueta que estableix anualment la Generalitat Valenciana per a màsters universitaris.

Les propostes de modificació de les taxes seran sotmeses a l’aprovació del Consell Social amb l’informe previ de Consell de Govern.

4.2.           Ingressos

Els ingressos han d'incloure la quantitat que es reba en concepte de matrícula dels alumnes, les quantitats que s'obtinguen com a subvencions i altres aportacions sempre que no estiguen destinades al pagament de taxes. En el cas de subvencions i aportacions, sempre s’haurà d'adjuntar la documentació necessària.

En el cas que el pla d'estudis preveja una matrícula modular, la taxa per crèdit dels mòduls ha de ser entre un 15 % i un 25 % més elevada que la taxa per crèdit de la matrícula global del pla d'estudis.

La Universitat d'Alacant facilitarà el procediment per a poder realitzar matrícula corporativa, i els corresponents drets individuals es reportaran al títol per a cadascun dels alumnes matriculats per aquest concepte.

4.3.       Cànon universitari

1. El cànon és la part proporcional dels ingressos per taxes del títol propi que es destina al pressupost ordinari de la Universitat d'Alacant, en concepte de reconeixement del títol.
2. Anualment la Universitat d'Alacant establirà en els seus pressupostos generals el percentatge aplicable a aquests estudis, que serà com a mínim d'un 20 %.
3. El cànon serà el resultat d'aplicar el percentatge establit en l'apartat anterior al màxim entre els ingressos per taxes previstos i els obtinguts realment.
4. En el cas d'estudis interuniversitaris s’haurà d'establir en el conveni específic la part proporcional que correspon a la Universitat d'Alacant.

  4.4.       Despeses

En l'apartat de despeses s’hauran de consignar tots els conceptes que establisca la CEP per a cada convocatòria, que necessàriament inclouran els següents:

a)     Cànon universitari, que, en tot cas, serà abonat pel proponent.

b)     Direcció i coordinació: amb independència del nombre de persones, no podran superar el 15 % de les despeses totals. En tot cas, l'import per hora de dedicació no podrà ser superior a l'import màxim per hora de docència.

c)      Professorat: no s'establirà en cap cas limitació retributiva, si bé tots els professors de la UA participants en el mateix títol percebran la mateixa retribució per hora impartida.

d)     Viatges, allotjament i dietes.

e)     Difusió i promoció específiques.

f)        Gestió específica (suport administratiu a l'estudi).

g)     Material inventariable.

h)      Despeses extraordinàries derivades de l'ús d'instal·lacions.

i)        Despeses de seguiment de la qualitat.

j)        Material per als alumnes.

k)      Import destinat a beques: el Consell Social i el Consell de Govern de la Universitat d'Alacant, amb l’informe previ de la Comissió d'Estudis de Postgrau, establirà el règim de beques i la reserva pressupostària que s’haja d'establir per a la concessió de beques que afecten els estudis propis.

l)        Altres despeses: no podran superar el 5 % del pressupost total.

  4.5.       Superàvit

En cas de superàvit es procedirà de la següent manera:

a)     Si el pla d’estudis es manté vigent el curs/semestre següent, 50% a l’aplicació pressupostària del curs, el 25% a l’òrgan proponent i el 25% al pressupost general de la Universitat d’Alacant.

b)     Si es tracta de l'última edició del pla d'estudis, un 30 % a l'organisme proponent en concepte de manteniment de les convocatòries a què tenen dret els alumnes, i un 70 % al pressupost general de la Universitat d’Alacant.

4.6.       Memòria econòmica.

Anualment, el CEDIP, o el centre que la Universitat d'Alacant establisca amb aquesta finalitat, fixarà, en col·laboració amb el Servei de Gestió Econòmica dos terminis per a presentar les memòries econòmiques. Després de l'informe tècnic s'elevaran a l'aprovació per la CEP.

5.  DE L'AVALUACIÓ DE LA QUALITAT

Els ensenyaments propis de postgrau i especialització de la Universitat d'Alacant se sotmetran als controls de qualitat que s'establisquen en col·laboració amb el vicerectorat amb competències en matèria de qualitat.

Disposició derogatòria

Queda derogada la Normativa de la Universitat d’Alacant sobre títols propis de postgrau i especialització, aprovada per la Junta de Govern en sessió ordinària del 25 de febrer de 1999 i modificada pel Consell de Govern en sessió ordinària de 22 de febrer de 2006, el 28 de febrer de 2007 i el 30 de juliol de 2008.

Disposició final primera. Habilitació legal

Aquesta norma es dicta a l’empara de les facultats que al Consell de Govern li atribueix l’article 116.1 de l’Estatut de la Universitat d’Alacant, tenint en compte la disposició addicional vuitena, paràgraf segon de la LO 4/2007, de 12 d’abril, de modificació de la LO 6/2001, de 21 de desembre, d’universitats.

Disposició final segona. Entrada en vigor

Aquesta normativa entrarà en vigor l’endemà de publicar-se en el Butlletí Oficial de la Universitat d’Alacant.

Anàlisi
-------

:   **Modificat per:**

    * [Detalle
       MODIFICACIÓ DE LA NORMATIVA DE LA UNIVERSITAT D'ALACANT SOBRE ENSENYAMENTS PROPIS DE POSTGRAU I ESPECIALITZACIÓ. DISPOSICIÓ TRANSITÒRIA.](/va/acuerdo/2001)
      03/04/2012





[Carretera Sant Vicent del Raspeig s/n  
03438 Sant Vicent del Raspeig - Alacant  
 Tel. 91 980 8767 - Fax 16 334 2248](https://www.google.es/maps/@70.213461,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12184&trk=tyah&trkInfo=tarId%3G4509771539695%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)